देश में कोरोना के 21,257 नए मामले सामने आए, 271 मरीजों की मौत
देश में एक दिन में कोविड-19 के 21,257 नए मामले आने से संक्रमण के कुल मामलों की संख्या 3,39,15,569 हो गयी जबकि एक्टिव मरीजों की संख्या कम होकर 2,40,221 रह गयी है जो 205 दिनों में सबसे कम है
नयी दिल्ली: देश में एक दिन में कोविड-19 के 21,257 नए मामले आने से संक्रमण के कुल मामलों की संख्या 3,39,15,569 हो गयी जबकि उपचाराधीन मरीजों की संख्या कम होकर 2,40,221 रह गयी है जो 205 दिनों में सबसे कम है। केंद्रीय स्वास्थ्य मंत्रालय के शुक्रवार को सुबह आठ बजे तक प्राप्त आंकड़ों के अनुसार, कोरोना वायरस से 271 और मरीजों के जान गंवाने से मृतकों की संख्या 4,50,127 हो गयी है। संक्रमण के रोज आने वाले मामले लगातार 14वें दिन 30,000 से कम है। आंकड़ों के मुताबिक, उपचाराधीन मरीजों की संख्या कम होकर 2,40,221 रह गयी है जो संक्रमण के कुल मामलों का 0.71 प्रतिशत है यानी मार्च 2020 के बाद से सबसे कम है। कोविड-19 से स्वस्थ होने वाले लोगों की राष्ट्रीय दर 97.96 प्रतिशत दर्ज की गयी जो मार्च 2020 के बाद से सबसे अधिक है। मंत्रालय ने बताया कि पिछले 24 घंटों में उपचाराधीन मरीजों की संख्या में 3,977 मामलों की कमी दर्ज की गयी है। बृहस्पतिवार को कोविड-19 का पता लगाने के लिए 13,85,706 नमूनों की जांच की गयी जिससे अभी तक देश में जांच किए गए नमूनों की संख्या 58,00,43,190 हो गयी है। मंत्रालय के मुताबिक संक्रमण की दैनिक दर 1.53 प्रतिशत दर्ज की गयी। यह पिछले 39 दिनों से तीन प्रतिशत से कम रही है। साप्ताहिक संक्रमण दर 1.64 प्रतिशत दर्ज की गयी जो पिछले 105 दिनों से तीन प्रतिशत से कम है। इस बीमारी से स्वस्थ होने वाले मरीजों की संख्या बढ़कर 3,32,25,221 हो गयी है जबकि मृत्यु दर 1.33 प्रतिशत दर्ज की गयी। देशव्यापी टीकाकरण अभियान के तहत अभी तक कोविड-19 रोधी टीकों की 93.17 करोड़ खुराक दी जा चुकी है। देश में पिछले साल सात अगस्त को संक्रमितों की संख्या 20 लाख, 23 अगस्त को 30 लाख और पांच सितंबर को 40 लाख से अधिक हो गई थी। वहीं, संक्रमण के कुल मामले 16 सितंबर को 50 लाख, 28 सितंबर को 60 लाख, 11 अक्टूबर को 70 लाख, 29 अक्टूबर को 80 लाख और 20 नवंबर को 90 लाख के पार चले गए थे। देश में 19 दिसंबर को ये मामले एक करोड़ के पार, इस साल चार मई को दो करोड़ के पार और 23 जून को तीन करोड़ के पार चले गए थे। (भाषा)